Predsednik Aleksandar Vučić rekao je da država uspeva da locira fantomske firme koje pojedinci otvaraju na teritoriji Kosova i Metohije. Pitanje međutim nije da li država zna da pojedini privredni subjekti to čine, već zbog čega im je dozvoljena registracija na Kosovu kada država na toj teritoriji nema nadležnosti. Istraživanje Insajdera pokazuje da te firme nesmetano posluju, praktično van sistema a zahvaljujući političkim odlukama donetim uz ignorisanje realnosti.

Govoreći o tome da ljudi koji žive u centralnoj Srbiji uglavnom ne znaju koliko Srba živi na Kosovu, predsednik Vučić je kao primer naveo formiranje “fantomskih firmi” na teritoriji KiM.

"Znate kako hvatamo fantomske firme? Tako što kad gledaju gde da se lažno prijave na KiM oni se prijave u Srbici. Albanci to divno mesto nazivaju Skender raj. Oni misle da je to mesto u kojem živi većina Srba a tamo ih ima stotinak. Da li ljudi ovde znaju koliko srba zivi na KiM? Po tome vidite da ne znaju.“ rekao je za RTS predsednik Aleksandar Vučić.

On međutim nije objasnio kako u praksi izgleda “hvatanje fantomskih firmi”, imajući u vidu da registracija i preregistracija kompanija na teritoriji Kosova nije nezakonita iako država nije u mogućnosti da na toj teritoriji sprovodi svoje zakone i ubira poreze.

I pored toga a zarad zvanične politike da je Kosovo deo Srbije, domaćim firmama dozvoljeno je da svoja sedišta u srpskom APR-u registruju na teritoriji KiM.

Pre godinu dana Insajder je istraživao kako te firme posluju i ko ih kontroliše.

Na to naizgled jednostavno pitanje, nismo uspeli da dobijemo precizan odgovor ni od jedne nadležne institucije.

Kosovo - azil za prevarante

Prema Istraživanju Insajdera, mogućnost registrovanja firmi na Kosovu masovno se koristi za prevare u kojima firme sa teritorije centralne Srbije kupuju robu na odloženo plaćanje, a zatim se prebacuju na Kosovo i tako izbegavaju plaćanja svojih dugovanja.



Naši sudski izvršitelji nemaju nadležnosti na Kosovu, pa se posatvlja pitanje da li oštećene firme uopšte imaju mogućnosti da naplate potraživanja, čak i nakon pravosnažnih presuda srpskih sudova.

U dopisu Insajder.netu Ministarstvo pravde je navelo da izvršenje sudskih odluka o eventualnoj zapleni imovine ili nadoknadi štete kada su u pitanju firme registrovane na Kosovu, zavisi od “objektivnih okolnosti” na terenu.

Gotovo identičan odgovor dobili smo od Poreske uprave i Ministarstva finansija. Pitanja koja smo im postavili su kolika su ukupna poreska dugovanja firmi koje su u našoj Agenciji za privredne registre registrovane s adresom na teritoriji Kosova kao i kako Poreska uprava od tih firmi vrši prinudnu naplatu poreza

“Poreska uprava ima jednak tretman prema poreskim obveznicima registrovanim u skladu s pozitivnim zakonskim propisima Republike Srbije. Utvrđivanje, kontrolu i naplatu poreskih obaveza na teritoriji AP Kosova i Metohije Poreska uprava obavlja u okviru svojih nadležnosti i objektivnih mogućnosti” navodi se u odgovoru.

Objašnjenje šta su “objektivne mogućnosti” nismo dobili.

Ministarstvo finansija nije nam odgovorilo ni na pitanje da li u pogledu kontrolisanja firmi sa sedištem na KiM postoji saradnja s Poreskom administracijom Kosova.

Istraživanje Insajder.neta pokazuje da je iz centralne Srbije na samo tri adrese u Prištini tokom poslednjih nekoliko godina preregistrovano čak 80 firmi. Prema podacima APR-a, kod tih firmi upisano je više promena vlasništva, a vlasnici obično imaju po nekoliko privrednih subjekata na istoj kosovskoj adresi.

Iako su neki od oštećenih dobavljača, u nemogućnosti da naplate svoj novac, podneli krivične prijave protiv tih firmi, iz Ministarstva unutrašnjih poslova nikada nisu odgovorili na pitanja Insajdera o tome da li se vode i u kojoj fazi su ti postupci.

U odgovoru na pitanje Insajder.net-a šta policija uopšte može da uradi kad nema ingerencije na Kosovu, ministar Nebojša Stefanović je rekao :

"Kosovo je deo naše teritorije i mi ne možemo u punom kapacitetu da vršimo policijske poslove tamo, ali možda ćemo imati mogućnost da se obratimo našoj pokrajinskoj policiji, pa da vidimo da li oni mogu nešto da reše", rekao je Stefanović.

Pogledajte naše istraživanje o preregistraciji brojnih kompanija na Kosovo i nepostojanju odgovora države na njihove zloupotrebe.